Verskeie studentebetogings in Pretoria verwagBetogings by die Tshwane Universiteit van Tegnologie (Oktober 2015) Foto: @artindira/Twitter Die #OutsourcingMustFall-beweging het Sondag gesê betogings sal vandeesweek by die Tshwane Universiteit van Tegnologie (TUT) hervat, indien die instansie steeds “bestaande ooreenkomste” gaan verontagsaam. “Ons het ŉ ooreenkoms waarvolgens betogings opgeskort is dat werkers se lone met onmiddellike effek tot R5 000 verhoog sal word,” het Mametlwe Sebei, woordvoerder van #OutsourcingMustFall, aan verslaggewers in Pretoria gesê. Hy het gesê die instansie sal ook begin inkontrakteer en die kwessie van R10 000 wat hulle eis, sou ook na ŉ taakspan verwys word. Sebei het gesê die ooreenkoms sluit ook klousules in dat geen werknemers, wat deur privaat kontrakteurs aangestel is en dienste aan TUT lewer, gestraf of geviktimiseer sal word vir hul betrokkenheid in onlangse betogings op die kampus nie. “Die sekuriteitskontrakteur en ander spysenieringskontrakteurs weier egter om aan dié ooreenkoms te voldoen. Hulle het gesê hulle was nie deel van die ooreenkoms nie, aangesien die ooreenkoms met TUT aangegaan is,” het Sebei verduidelik. “TUT het ŉ verpligting en ooreenkomste wat vrywillig aangegaan is, moet gerespekteer word. Indien TUT nie doelbewus optree om seker te maak dat hierdie werkers weer begin werk en dat alle TUT-kontrakteurs aan die vereiste sal voldoen nie, sal ons van Dinsdag af weer met ŉ massabetoging by TUT begin.” Sebei het die afgelope week gesê die #OutsourcingMustFall-beweging sal koppe stamp met die departement van hoër onderwys oor toestande by Tshwane-Noord en Tshwane-Suid-kolleges. “Die departement het nog nie sy kant gebring nie. Alhoewel universiteite outonoom is en hul eie sake bestuur, val kolleges direk onder die departement. Ons stryd is direk met die departement,” het hy bygevoeg. “Al ons betogings oor die volgende twee dae sal gemik wees teen die departement van hoër onderwys,” het hy gesê. “Ons het met die leiers en studente van hierdie twee kolleges vergader. Ons ondersoek ŉ algehele sluiting van die twee kolleges en hul kampusse totdat die departement bereid is om sy kant te bring en die kwessies met ons te bespreek.” Die veldtog steun glo ook alle studentebetogings op kampusse, insluitend by die Universiteit van Pretoria (UP). Vusi Mahlangu, nog ŉ woordvoerder van die #OutsourcingMustFall-beweging, het gesê ŉ reeks betogings sal die Pretoriase middestad Maandagoggend tref wanneer UP-studente, wat verlede week in hegtenis geneem is ná ŉ openbare vergadering oor die taalbeleid op dié kampus, in die Pretoriase landdroshof verskyn. “Die 27 studente wat [Vrydag] in hegtenis geneem is, sal Maandag in die hof verskyn, so daar sal betogings wees. Studente sal met busse van die Universiteit van Pretoria na die landdroshof aangery word,” het Mahlangu gesê. “Ons was betrokke in volle ondersteuning vir studente by UP in hul struggle, en ons sal ander werkers en studentebewegings ook aanmoedig om in hul getalle op te daag om die betoging te ondersteun wat ook Maandag by die UP sal plaasvind. Die universiteit het Vrydag gesê alle akademiese bedrywighede by sy Hatfield- en Groenkloof-kampusse is opgeskort ná studentebetogings oor die taalbeleid. “Dit is in die belang van studente en personeel om die kampusse te sluit, weens dreigemente oor ontwrigting van akademiese aktiwiteite,” het die universiteit gesê. “Die universiteit sal ook toelaat dat ŉ konsultasieproses oor die taalbeleid voortduur.” Die universiteit het gesê ŉ taaltaakspan het voorgestelde wysigings aan die instansie se taalbeleid voorgestel, waaronder dat Engels die primêre onderrigtaal in alle lesings moet wees, en dat Afrikaans en Sepedi gebruik moet word om addisionele ondersteuning aan studente in tutoriale, praktika en besprekings te bied. Personeel en studente word versoek om hul terugvoer in ŉ e-pos aan die taakspan te stuur. Intussen het die vakbond Solidariteit wat werknemers van die Universiteit van Pretoria (UP) verteenwoordig en wat ook duisende oud-Tukkies as lede het, vandag ŉ referendum oor die voorgestelde wysiging aan die UP se taalbeleid van stapel gestuur. Lees meer.